钦定古今图书集成/明伦汇编/官常典/第056卷 > 甘
## 钦定古今图书集成/明伦汇编/官常典/第056卷 > 甘

《周惠王》封其子带于甘。

按《路史》：“惠之子带封甘曰昭公子。”成公世官王所。
襄王三年夏，王讨王子带。秋，王子带奔齐。

按《春秋》不书。　按《左传，僖公五年》“夏，公及齐侯、宋公、
陈侯、卫侯、郑伯、许男、曹伯会王世子于首止，会王太
子郑，谋宁周也。秋，诸侯盟。”“七年冬闰月，惠王崩。襄王
恶太叔带之难，惧不立，不发丧而告难于齐。”“八年春，
公会王人、齐侯、宋公、卫侯、许男、曹伯、陈世子款盟于
洮，谋王室也。襄王定位而后发丧，冬，王人来告丧，难
故”也，是以缓。十一年夏，扬拒、泉、皋、伊、雒之戎，同伐京
师，入王城，焚东门，王子带召之也。秦、晋伐戎以救周。
秋，晋侯平戎于王。十二年夏，王以戎难故，讨王子带。
秋，王子带奔齐。冬，齐侯使管夷吾平戎于王，隰朋平
戎于晋。

襄王十四年秋王子带自齐归于京师。

按《春秋》不书。　按《左传》，僖公二十二年秋，富辰言于
王曰：“请召太叔。《诗》曰：‘协比其邻，昏姻孔云’。吾兄弟之
不协，焉能怨诸侯之不睦？”王说。王子带自齐复归于
京师，王召之也。

襄王十六年夏，王子带以狄师攻王。秋，又以狄师伐
周。

按《春秋》不书。　按《左传》：僖公二十四年夏，狄伐郑，取
栎。王德狄人，将以其女为后。富辰谏曰：“‘不可。臣闻之
曰：‘报者倦矣，施者未厌’。狄固贪婪，王又启之。女德无
极，妇怨无终，狄必为患’。王又弗听。初，甘昭公有宠于
惠后，惠后将立之，未及而卒，昭公奔齐。王复之，又通
于隗氏，王替隗氏。颓叔、桃子曰：‘我实使狄，狄其怨我’。”
遂奉太叔以狄师攻王。王御士将御之。王曰：“先后其
谓我何？宁使诸侯图之！”王遂出，及《坎欿》，国人纳之。秋，
颓叔、桃子奉太叔以狄师伐周，大败周师，获周公忌
父、原伯、毛伯、富辰。王出适郑，处于氾，太叔以隗氏居
于温。冬，王使来告难曰：“不穀不德，得罪于母弟之宠
子带，鄙在郑地。氾，敢告叔父。”臧文仲对曰：“天子蒙尘
于外，敢不奔问官守？”王使简师父告于晋，使左鄢父
告于秦，郑伯与孔将鉏、石甲父、侯宣多省视官具于
氾。

襄王十七年夏四月，王入于王城，杀王子带于隰城。
按《春秋》不书。　按《左传》，僖公二十五年“春正月，秦伯师于河上，将纳王。狐偃言于晋侯曰：‘求诸侯莫如勤
王。诸侯信之，且大义也。继文之业，而信宣于诸侯，今
为可矣’。使卜偃卜之，曰：‘吉’。”遇黄帝战于阪泉之兆。公
曰：“‘吾不堪也’。对曰：‘《周礼》未改。今之王，古之帝也’。公曰：
‘筮之筮之，遇《大有》之《睽》，曰吉。遇公用享于天子之卦，
战克而王飨，吉孰大焉？且是卦也，天为泽以当日，天
子降心以逆公，不亦可乎？《大有》去《睽》而复，亦其所也’。”
晋侯辞秦师而下。三月甲辰，次于阳樊。右师围温，左
师逆王。夏四月丁巳，王入于王城，取太叔于温，杀之
于隰城。戊午，晋侯朝王，王飨醴，命之宥，请隧，弗许，曰：
“王章也，未有代德而有二王，亦叔父之所恶也。”与之
阳樊、温、原、攒茅之田。晋于是始起南阳。阳樊不服，围
之。苍葛呼曰：“德以柔中国，刑以威四夷，宜吾不敢服
也。此谁非王之亲姻？其俘之也！”乃出其民。

匡王三年秋，甘歜败戎于邥垂。

按《春秋》不书。　按《左传》文公十七年“秋，周甘歜败戎
于邥垂，乘其饮酒也。”

景王二年“夏五月癸巳，尹言多、刘毅、单蔑、甘过、巩成
杀王弟佞夫。”

按《春秋》襄公三十年，尹、刘、单、甘、巩五人不书。　按《左
传》：“初，王儋季卒，其子括将见王而叹。单公子愆期为
灵王御士，过诸廷，闻其叹而言曰：‘乌乎，必有此夫’！入
以告王，且曰：‘必杀之。不戚而愿大，视躁而足高，心在
他矣。不杀必害’。王曰：‘童子何知’？”及灵王崩，儋括欲立
王子佞夫，佞夫弗知。戊子，儋括围𫇭，逐成愆，成愆奔
平畤。五月癸巳，“尹言多、刘毅、单蔑、甘过、巩成杀佞夫。
括。瑕廖奔晋。”

景王十二年春，甘人与晋争阎田，王执甘襄以说于
晋。

按《春秋》不书。　按《左传》昭公九年：“春，周甘人与晋阎
嘉争阎田。晋梁丙、张趯率阴戎伐颍。王使詹桓伯辞
于晋曰：‘我自夏以后稷，魏、骀、芮、岐、毕，吾西土也。及武
王克商，蒲、姑、商、奄，吾东土也；巴、濮、楚、邓，吾南土也；肃、
慎、燕、亳，吾北土也，吾何迩封之有？文、武、成、康之建母
弟，以蕃屏周，亦其废队是为，岂如弁髦而因以敝之？
先王居《梼杌》于四裔，以御螭魅，故允性之奸，居于瓜
州。伯父惠公归自秦，而诱以来，使偪我诸姬，入我郊
甸，则戎焉取之？戎有中国，谁之咎也？后稷封殖天下，
今戎制之，不亦难乎？伯父图之。我在伯父，犹衣服之
有冠冕，木水之有本原，民人之有谋主也。伯父若裂
冠毁冕，拔本塞原，专弃谋主，虽戎狄其何有余一人’？”
叔向谓宣子曰：“文之伯也，岂能改物？翼戴天子而加
之以共？自文以来，世有衰德，而暴灭宗周，以宣示其
侈诸侯之贰，不亦宜乎？且王辞直，子其图之。”宣子说
王有姻丧，使赵成如周吊，且致阎田与襚反颍俘。王
亦使宾滑执甘大夫襄以说于晋，晋人礼而归之。
景王十五年冬十月，甘简公立其弟过，刘子杀之，而
立成公之孙䲡。
按《春秋》不书。　按《左传》昭公十二年：“冬十月，甘简公
无子，立其弟过。过将去成、景之族，成、景之族赂刘献
公，丙申，杀甘悼公而立成公之孙䲡。丁酉，杀献太子
之傅庾皮之子过，杀瑕辛于市及宫。嬖绰、王孙没、刘
州鸠、阴忌、老阳子”

景王二十五年夏五月乙亥，甘平公败绩于京。
按《春秋》不书。　按《左传》昭公二十二年“夏五月，王子
朝作乱，逐刘子。壬戌，刘子奔扬。单子逆悼王于庄宫
以归。王子还，夜取王以如庄宫。癸亥，单子出。王子还，
与召庄公谋曰：‘不杀单旗，不捷。与之重盟，必来。背盟
而克者多矣’。”从之。樊顷子曰：“非言也，必不克。”遂奉王
以追单子，及领大盟，而复杀挚荒以说刘子如刘。单
子亡。乙丑，奔于平畤，群王子追之，单子杀还姑发弱、
鬷延定。稠子朝奔京。丙寅，伐之，京人奔山。刘子入于
王城。辛未，巩简公败绩于京。乙亥，甘平公亦败焉。
敬王二年春，甘桓公归于王子朝。

按《春秋》昭公二十四年。　按《左传》二十三年：夏六月
甲午，王子朝入于王城，次于左巷。秋七月戊申，𬩽罗
纳诸庄宫。二十四年春王正月辛丑，召简公南宫嚚，
以甘桓公见王子朝。刘子谓苌弘曰：“甘氏又往矣。”对
曰：“何害同德度义？《太誓》曰：‘纣有亿兆夷人，亦有离德。
余有乱臣十人，同心同德，此周之所以兴也。君其务
德，无患无人’。”